Tarybos reglamentas (EB) Nr. 2382/2001,
2001 m. gruodžio 4 d.
iš dalies keičiantis Reglamentą (EB) Nr. 1267/1999, nustatantį struktūrinės pasirengimo narystei politikos instrumentą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
pasikonsultavusi su Regionų komitetu,
kadangi:
(1) 2000 m. Komisija įvertino ir patvirtino pirmąsias priemones, skirtas pasinaudoti Bendrijos parama pagal Reglamente (EB) Nr. 1267/1999 [4] nustatytą struktūrinės pasirengimo narystei politikos instrumentą (ISPA).
(2) Tam tikras Reglamento (EB) Nr. 1267/1999 nuostatas reikėtų pakeisti atsižvelgiant į patirtį, pastaruoju metu įgytą vertinant ir patvirtinant ISPA finansuotinas priemones.
(3) Bendras priemonių finansavimas, ypač kartu su tarptautinėmis finansinėmis institucijomis, ir privataus finansavimo taikymas yra pagrindiniai ISPA veiklos elementai. Tam tikrais atvejais galimybė pasinaudoti ne tik Bendrijos parama, bet ir kitais finansiniais šaltiniais, yra pagrindinis dalykas, leidžiantis šalims naudos gavėjoms prisidėti finansuojant priemones, visiškai atitinkančias finansavimo reikalavimus ir ISPA tikslus.
(4) Leidžiant arba palengvinant finansavimą kartu su tarptautinėmis finansinėmis institucijomis ir (arba) privačiais šaltiniais, reikėtų numatyti galimybę atskirais atvejais po patikrinimo nukrypti nuo bendrųjų taisyklių, reglamentuojančių dalyvavimą paraiškų konkursuose ir pagal ISPA bendrai finansuojamose sutartyse.
(5) 1977 m. gruodžio 21 d. Finansinio reglamento 114 straipsnio 2 dalyje, taikytinoje bendrajam Europos Bendrijų biudžetui [5], nustatyta, kad išimtiniais atvejais ir esant tinkamam pagrindimui gali būti nuspręsta, remiantis pagrindiniuose bendradarbiavimą reglamentuojančiuose dokumentuose nustatytomis konkrečiomis sąlygomis ir laikantis atitinkamų leidimo procedūrų, leisti trečiųjų šalių piliečiams teikti paraiškas sutartims sudaryti. Toks pagrindinis dokumentas yra Reglamentas (EB) Nr. 1267/1999.
(6) Todėl gali būti sėkmingai rengiamos nuostatos, leidžiančios nukrypti nuo nuostatų, taikytinų remiantis Reglamentu (EEB) Nr. 3906/89 [6] dėl ekonominės pagalbos tam tikroms Rytų Europos šalims sukurta Phare programa.
(7) Tam, kad bendras ISPA finansavimas būtų leidžiamas ir iš kitų, išorinių šaltinių, reikia nustatyti tikslesnį sąvokos "reikalavimus atitinkančios išlaidos" apibrėžimą.
(8) Be to, Reglamento (EB) Nr. 1267/1999 nuostatas reikėtų derinti atsižvelgiant į 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką [7].
(9) Sutartyje nenumatomi kiti nei 308 straipsnyje įtvirtinti įgaliojimai, taikytini priimant šį reglamentą,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1267/1999 iš dalies keičiamas taip:
1. Įterpiamas šis straipsnis:
"6a straipsnis
Sutarčių sudarymas
1. Kalbant apie priemones, kurių vienintelis išorinio finansavimo šaltinis yra Bendrija, dalyvavimas paraiškų konkursuose ir sutartyse vienodomis sąlygomis atviras visiems fiziniams ir juridiniams valstybių narių ir 1 straipsnio 1 dalies antroje pastraipoje nurodytų šalių asmenims.
2. Šio straipsnio 1 dalis taikoma ir bendram finansavimui.
Tačiau kalbant apie bendrą finansavimą, tik Bendrija, kiekvienu atskiru atveju atlikusi patikrinimą, gali leisti trečiosioms šalims dalyvauti konkursuose ir sutartyse."
2. 7 straipsnis papildomas šia dalimi.
"8. Kai priemonę kartu finansuoja tarptautinės finansinės institucijos, išlaidos, atitinkančios šio straipsnio 7 dalyje minimas taisykles dėl išlaidų atitikimo nustatytiems reikalavimams, bet vykdomos laikantis tvarkos, kuri būdinga finansuojant iš išorinių šaltinių, išskyrus Bendrijos paramą, ir dengiamos tos finansinės institucijos, gali būti naudojamos apskaičiuojant bendras reikalavimus atitinkančias išlaidas tai priemonei."
3. 14 straipsnio 1, 2 ir 3 dalys pakeičiamos taip:
"1. Komisijai padeda iš valstybių narių atstovų sudarytas Komitetas, kuriam pirmininkauja Komisijos atstovas (toliau - Komitetas). Europos investicijų bankas paskiria nebalsuojantį atstovą.
2. Darant nuorodą į šią dalį, taikomi Sprendimo 1999/468/EB 4 ir 7 straipsniai.
3. Sprendimo 1999/468/EB 4 straipsnio 3 dalyje numatytas laikotarpis yra vienas mėnuo."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 4 d.